ભૈયુજી મહારાજે આપઘાત કરી લેતા ખળભળાટ મચી ગયો છે. રાજકીય વર્તુળોમાં પ્રભુત્વ ધરાવનાર ભૈયુજી મહારાજ આધ્યાત્મિક ગુરુ તરીકે હતા. મહારાષ્ટ્ર, મધ્યપ્રદેશ અને ગુજરાતમાં તેમના ફોલોઅર્સની સંખ્યા ખુબ મોટી છે. એપ્રિલ ૨૦૧૬ બાદથી ભૈયુજી મહારાજે જાહેર જીવનથી સન્યાસ લેવાની જાહેરાત કરી હતી. ભૈયુજી મહારાજ જીવનથી પરાજિત થયા છે. આપઘાત કરનાર ભૈયુજી મહારાજે પહેલા કેટલાક ટ્વિટ કર્યા હતા. અણ્ણા હજારેના અનશનને તોડાવવામાં તેમની ભૂમિકા ચાવીરુપ રહી હતી. ભૈયુજી મહારાજ એક એવા આધ્યાત્મિક ગુરુ હતા જે ગૃહસ્થ જીવન જીવતા હતા. તેમની એક પુત્રી છે જેમનું નામ કુહુ લખાયું છે. હાલમાં જ મધ્યપ્રદેશ સરકારે તેમને રાજ્યમંત્રીનો દરજ્જા આપ્યો હતો. ભૈયુજી મહારાજના સમર્થકોમાં મહારાષ્ટ્રના મુખ્યમંત્રી દેવેન્દ્ર ફડનવીસ સહિત અનેક ટોચના નેતા અને લતા મંગેશકર સહિતની હસ્તીઓ હતી. તેમનો આશ્રમ ઇન્દોર શહેરમાં સ્થિત છે. તેમના આશ્રમમાં સૌથી પહેલા આવનાર વીઆઈપી મહારાષ્ટ્રના પૂર્વ મુખ્યમંત્રી વિલાસરાવ દેશમુખ હતા. ત્યારબાદ રાજનીતિ, સિનેમા, કોર્પોરેટ જગતની હસ્તીઓ તેમના આશ્રમમાં પહોંચી હતી. પૂર્વ રાષ્ટ્રપતિ પ્રતિભા પાટિલ, વડાપ્રધાન નરેન્દ્ર મોદી, શિવસેના વડા ઉદ્ધવ ઠાકરે, મહારાષ્ટ્ર નવનિર્માણ સેનાના વડા રાજ ઠાકરે, લતા મંગેશકર, આશા ભોંસલે, અનુરાધા પોંડવાલ, મિલિંગ ગુણાજી પણ તેમના સમર્થકમાં હતા. તેમના સમર્થકની ભીડ આશ્રમમાં હંમેશા જાવા મળતી હતી. તેમના આપઘાતથી ભારે ખળભળાટ સમર્થકોની સાથે સાથે રાજકીય પક્ષોમાં પણ મચી ગયો છે.